PSD face miting la Craiova, unde sunt așteptați în jur de 40.000 de oameni. Participanţii au fost sfătuiţi să se îmbrace în alb. Liderii PSD de la Bucureşti, în frunte cu Liviu Dragnea, sunt şi ei prezenţi.

Mii de oameni s-au întâlnit la Sala Polivalentă din Craiova și au plecat în marș spre centrul orașului. Oamenii nu au mai avut loc pe trotuare, așa că au mers și pe partea carosabilă.

Sunt grupuri de oameni bine organizați, sunt mulți reprezentanți ai organizației de tineret PSD Dolj cu insigne de organizatori. Aceștia au liste cu numărul de participanți care vin din fiecare localitate. Sunt și parlamentari și lideri ai PSD.

Aceștia au încercat să-i împiedice pe reporterii Digi24 să vorbească cu participanții la miting, relatează jurnalista Digi24 Cristina Oprea. Cei cu care a vorbit echipa Digi24 au spus că au venit la miting pentru a-l susține pe Liviu Dragnea și pe Claudiu Manda, dar au fost și oameni care nu știau de ce au fost aduși la miting. Au spus că așa au fost sfătuiți de primarul din localitatea lor.

Liviu Dragnea a venit la miting alături de iubita lui, Irina Tănase. A vorbit și s-a fotografiat cu susținători ai săi.

Mai participă secretarul general al partidului, Codrin Ştefănescu, Rovana Plumb şi Claudiu Manda, care candidează la alegerile europarlamentare, precum şi fostul primar al Craiovei, Olguţa Vasilescu.